Na temelju članka 71. stavka 1. Zakona o pomorskom dobru i morskim lukama (Narodne novine Republike Hrvatske  broj  83/23), članka 11. Plana upravljanja pomorskim dobrom na području Grada Cresa za razdoblje 2024. – 2028. godine (Službene novine Grada Cresa br.3/24), gradonačelnik Grada Cresa raspisuje

**DOPUNSKI JAVNI NATJEČAJ za dodjelu dozvola na pomorskom dobru**

1. **PREDMET JAVNOG NATJEČAJA**

1.1. Na pomorskom dobru na području Grada Cresa, utvrđuju se sljedeće djelatnosti i mikrolokacije za davanje dozvola:

**1. CRES: GRADSKA PLAŽA**

|  |  |  |  |  |  |  |
| --- | --- | --- | --- | --- | --- | --- |
| **Redni broj lok.** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
| 4. | Ugostiteljstvo/trgovina  | kiosk i sl. do 12 m**²** i pripadajuća terasa od 10 m2 | dio k.č.br. 5296/1, k.o. Cres-grad koji nije obuhvaćen važećom koncesijom | 5 godina | od Vile Rivijere prema gradu | KIOSK: 3.000,00 EUR TERASA: 600,00 EUR |
| 6. | Iznajmljivanje plažne opreme | suncobrani i ležaljke (ukupno do 20 kom)  | dio k.č.br. 5296/1, k.o. Cres-grad koji nije obuhvaćen važećom koncesijom | 2 godine | kod crvenog svjetionika | 40,00 EUR/KOM |
| 7. | Iznajmljivanje plovila  | brodice na motorni pogon (do 5 kom) | dio k.č.br. 5296/1, k.o. Cres-grad koji nije obuhvaćen važećom koncesijom | 2 godine | Lungomare Sv. Mikule - mulić ispred zgrade k.br. 15 | 800,00 EUR/KOM |
| 8. | Trgovina  | zamrzivač, rashladna vitrina | dio k.č.br. 5296/1, k.o. Cres-grad koji nije obuhvaćen važećom koncesijom | 2 godine | 2,00 m2 za naprijed navedene lokacije od 1 do 6 | 300,00 EUR/KOM |
| 9. | Reklamiranje  | infopult do 3 m2 | dio k.č.br. 5296/1, k.o. Cres-grad koji nije obuhvaćen važećom koncesijom | 2 godine | od restorana ˝Dalmacija˝ prema ˝Šumici˝ | 100,00 EUR/m2 |

**2. CRES: PLAŽA GRABAR**

|  |  |  |  |  |  |  |
| --- | --- | --- | --- | --- | --- | --- |
| **Redni broj lokacije** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
| 1. | Ugostiteljstvo/trgovina prehrambenim proizvodima | štand do 3 m**²** | k.č.br. 5298/1, k.o. Cres-grad | 2 godine | Plaža Grabar | 1.000,00 EUR |
| 2. | Iznajmljivanje plovila | sandoline i pedaline (ukupno do 5 kom) | k.č.br. 5298/1, k.o. Cres-grad | 2 godine | Plaža Grabar | 100,00 EUR/KOM |
| 3. | Iznajmljivanje plovila | brodice na motorni pogon (do 5 kom)  | k.č.br. 5298/1, k.o. Cres-grad | 2 godine | Plaža Grabar | 800,00 EUR/KOM |
| 4. | Trgovina | klupa, rashladna vitrina, zamrzivač, kolica | k.č.br. 5298/1, k.o. Cres-grad | 2 godine | 2,00 m2 za naprijed navedene lokacije  | 300,00 EUR/KOM |

1. **CRES: PLAŽA DRAŽICA**

|  |  |  |  |  |  |  |
| --- | --- | --- | --- | --- | --- | --- |
| **Redni broj** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
| 3. | Trgovina | klupa, rashladna vitrina, zamrzivač, kolica | k.č.br. 5297, k.o. Cres-grad | 2 godine | 2,00 m2 , plaža „Dražica“  | 300,00 EUR/KOM |
| 4.  | Ugostiteljstvo/trgovina prehrambenim proizvodima | štand do 3 m**²** | k.č.br. 5297, k.o. Cres-grad | 2 godine | plaža „Dražica“ | 1.000,00 EUR |

**4. VALUN**

|  |  |  |  |  |  |  |
| --- | --- | --- | --- | --- | --- | --- |
| **Redni broj lokacije** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** |  **Mikrolokacija** | **Početna cijena** |
| 3. | Iznajmljivanje plovila | brodice na motorni pogon (do 2 kom) | k.č.br. 1468/3, k.o.Valun | 2 godine | plaža „Raca“ | 800,00 EUR/KOM |
| 5. | Ugostiteljstvo | terasa (do 65 m2) | k.č.br. 1468/37, k.o. Valun | 2 godine | terasa „Feručo“  | 60,00 EUR/m2 |
| 9. | Iznajmljivanje plažne opreme | suncobrani i ležaljke (ukupno do 40 kom)  | k.č.br. 1467/3, k.o. Valun | 2 godine | plaža „Zdovica“ | 40,00 EUR/KOM |

**5. MARTINŠĆICA**

|  |  |  |  |  |  |  |
| --- | --- | --- | --- | --- | --- | --- |
| **Redni broj** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
| 1 | Zabavne i rekreacijske djelatnosti | Aqua park | k.č.br. 2451/8, k.o. Martinšćica | 2 godine | Plaža Slatina | 10,00 EUR/ m2 |
| 2.  | Iznajmljivanje plovila | sandoline, SUP daske (ukupno do 10 kom) | k.č.br. 2451/8, k.o. Martinšćica | 2 godine | Plaža Slatina | 100,00 EUR/KOM |
| 3. | Iznajmljivanje plovila | brodice na motorni pogon (do 5 kom) | k.č.br. 2451/8, k.o. Martinšćica | 2 godine | Plaža Slatina | 800,00 EUR/KOM |
| 5.  | Ugostiteljstvo | terasa (do 50 m2) | k.č.br. 2451/2, k.o. Martinšćica | 2 godine | terasa „Feral“  | 60,00 EUR/m2 |

**6. MIHOLAŠĆICA**

|  |  |  |  |  |  |  |
| --- | --- | --- | --- | --- | --- | --- |
| **Redni broj** | **Naziv djelatnosti** | **Sredstva** | **Kč.br., k.o.** | **Vremensko trajanje dozvole** | **Mikrolokacija** | **Početna cijena** |
| 1. | Ugostiteljstvo | kiosk i sl. do 12 m**²** i pripadajuća terasa objekta do 40 m2 | k.č.br. 2451/2, k.o. Martinšćica | 5 godina | plaža Miholašćica  | KIOSK: 3.000,00 EUR TERASA: 60,00 EUR/m2 |
| 3.  | Iznajmljivanje plovila | sandoline, daske za jedrenje i SUP daske (ukupno do 5 kom) | k.č.br. 2451/2, k.o. Martinšćica | 2 godine | plaža Miholašćica – južni dio | 100,00 EUR/KOM |
| 4. | Iznajmljivanje plovila | brodice na motorni pogon (do 5 kom) | k.č.br. 2451/2, k.o. Martinšćica | 2 godine | plaža Miholašćica – južni dio | 800,00 EUR/KOM |
| 5. | Iznajmljivanje plažne opreme | suncobrani i ležaljke (ukupno do 40 kom) | k.č.br. 2451/2, k.o. Martinšćica | 2 godine | plaža Miholašćica | 40,00 EUR/KOM |

**7. ORLEC**

|  |  |  |  |  |  |  |
| --- | --- | --- | --- | --- | --- | --- |
| **Redni broj lokacije** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
|  1. | Iznajmljivanje plovila |  sandoline (do 3 kom) | k.č.br. 2348/5, k.o. Orlec | 2 godine | plaža Mali Bok | 100,00 EUR/KOM |
|  2. | Iznajmljivanje plažne opreme | suncobrani, ležaljke (ukupno do 5 kom) | k.č.br. 2348/5, k.o. Orlec | 2 godine | plaža Mali Bok | 40,00 EUR/KOM |

**8. CRES: STARA GAVZA**

|  |  |  |  |  |  |  |
| --- | --- | --- | --- | --- | --- | --- |
| **Redni broj lokacije** | **Naziv djelatnosti** | **Sredstva** | **K.č.br., k.o.** | **Vremensko trajanje dozvole** | **Mikrolokacija** | **Početna cijena** |
|  1. | Iznajmljivanje plovila | brodice na motorni pogon (do 10 kom) | k.č.br. 5295/1, k.o. Cres-grad | 2 godine | Plaža Gavza | 800,00 EUR/KOM |

1.2. Sastavni dio ovog Natječaja je grafički prikaz lokacija iz točke 1.1. na digitalnom ortofoto snimku s uklopljenim katastarskim stanjem.

1. **UVJETI JAVNOG NATJEČAJA**

2.1. Lokacije t. 1. ovog natječaja koje su predviđene za brodice na motorni pogon su načelne, a točne lokacije će se odrediti prilikom davanja dozvole uz suglasnost Lučke kapetanije.

2.2. Nije dozvoljeno terasu izraditi zidanjem ili nasipavanjem podloge. Nije dozvoljeno ukopavanjem mijenjati zatečenu podlogu. Terasa kioska može biti izrađena samo montažno demontažna od drvene konstrukcije.

Na terasama uz kioske na lokaciji Cres: gradska plaža i Cres: Grabar, dozvoljeno je postavljanje isključivo barskih stolova i stolica.

Terase nije dozvoljeno postavljati na područje mulova niti protivno općim uvjetima za korištenje javnih površina iz Odluke o površinama javne namjene Grada Cresa.

2.3. Tipizirani štandovi za obavljanje djelatnosti na pomorskom dobru moraju biti smeđe ili bijele boje, izrađeni od drva sa drvenim krovom prekrivenim bitumenskom trakom posutom škriljavcem ili drugim jednakovrijednim materijalom maksimalnih dimenzija 2m dužine x 1m širine.

2.4. Montažni kiosci za obavljanje djelatnosti na pomorskom dobru moraju biti izrađeni od drva sa drvenim krovom prekrivenim bitumenskom trakom posutom škriljavcem ili drugim jednakovrijednim materijalom maksimalne površine do 12 m2. Na lokaciji Cres: gradska plaža i Cres: Grabar, montažni kiosci moraju biti bijele boje, dok na drugim lokacijama na području Grada Cresa, montažni kiosci mogu biti i smeđe boje.

Montažni kiosk mora biti priključen na vodovod i odvodnju, a ukoliko te mogućnosti nema, korisnik je dužan postaviti spremnik za vodu i odvodnju.

2.5. Ležaljke na pomorskom dobru moraju biti udaljene minimalno 3 metra od crte srednjih viših visokih voda mjereno vodoravno.

Ležaljke i ostala oprema ne smije ometati korištenje plaže kao općeg dobra, nego moraju biti složeni na jednom mjestu te se tek na zahtjev korisnika mogu postaviti na za to predviđeno mjesto te moraju biti u ispravnom stanju i primjerenog izgleda.

2.6. Obavljanje djelatnosti iznajmljivanja plovila pogonjenih ljudskom snagom (sandolina, pedalina, SUP daski i sl.) može se obavljati isključivo izvan morske ograde uređene plaže.

Plovila moraju biti u ispravnom stanju i primjerenog izgleda, ne smiju ometati korištenje plaže kao općeg dobra, već do zahtjeva korisnika moraju biti složeni na jednom mjestu.

2.7. Aqua park je potrebno postaviti isključivo na dijelu morskog akvatorija unutar ograđenog prostora plaže (zaštitne ograde za kupače) – uz postavljanje dodatne zaštitne morske ograde (plutajuće brane) oko samog aqua parka (izvan istaknutih rubova konstrukcije aqua parka) sa nanizanim plovcima bijele boje u razmaku od 1m sa rubnim točkama morske ograde označenim posebnim oznakama plutačama žute boje promjera ne manjeg od 30 cm.

Sredstva za iznajmljivanje unutar aqua parka moraju biti sigurno usidrena, te posjedovati propisane ateste.

Aqua park za vrijeme rada mora biti pod stalnim nadzorom stručno osposobljenih osoba koje mogu pružiti stručnu pomoć.

Korisnik dozvole dužan je prije svakog iznajmljivanja sredstava aqua parka upoznati i upozoriti korisnike sa sigurnim načinom korištenja navedenih usluga.

Pružanje navedenih usluga dozvoljeno je obavljati isključivo od izlaska do zalaska sunca.

2.8. Ovlaštenik dozvole na pomorskom dobru, dužan je redovito održavati i čistiti pomorsko dobro na kojem mu je izdana dozvola.

Priključke struje i vode osigurava ovlaštenik dozvole na pomorskom dobru. Troškove potrošnje struje i vode snosi ovlaštenik dozvole na pomorskom dobru.

2.9. Početna naknada određena je u godišnjem iznosu, te se u ponudi nudi godišnja naknada, koja se plaća godišnje u rokovima utvrđenim u rješenju o dozvoli na pomorskom dobru.

2.10. Ponuditelj je dužan uz ponudu dostaviti jamstvo za ozbiljnost ponude u visini početnog godišnjeg iznosa dozvole na pomorskom dobru na račun Grada Cresa. Ponuditeljima koji ne budu odabrani, izvršit će se povrat uplaćene jamčevine na broj računa dostavljenog u ponudi. U slučaju odustanka od ponude, ponuditelj nema pravo na povrat uplaćene jamčevine.

2.11. Odabrani ponuditelj dužan je u roku od 8 dana od donošenja odluke o odabiru od strane Gradskog vijeća Grada Cresa, dostaviti bjanko zadužnicu potvrđenu kod javnog bilježnika kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru, za korištenje dozvole na pomorskom dobru preko mjere te radi naplate eventualnih troškova ovrhe. U slučaju da istu ne dostavit u danom roku, smatrat će se da je odustao od ponude te u tom slučaju nema pravo na povrat jamstva.

2.12. Odabrani ponuditelj za obavljanje djelatnosti sredstvom kiosk dužan je započeti s obavljanjem djelatnosti u roku od 3 mjeseca od dana dostave rješenja o dozvoli na pomorskom dobru.

Ostali odabrani ponuditelji dužni su započeti s obavljanjem djelatnosti u roku od 30 dana od dana dostave rješenja o dozvoli na pomorskom dobru, odnosno do datuma početka obavljanja djelatnosti navedenog u ponudi.

2.13. Odabrani ponuditelj dužan je o svom trošku ishoditi suglasnost za objekt u kojem će se obavljati djelatnost sukladno podzakonskom aktu kojim se uređuju jednostavne i druge građevine i radovi (za sredstvo: kiosk, montažni objekt – do 12 m2).

2.14. Na natječaju ne može sudjelovati ponuditelj:

- koji je koristio pomorsko dobro bez valjane pravne osnove i/ili uzrokovao štetu na pomorskom dobru,

- koji ima dospjelih obveza temeljem javnih davanja,

- koji ima nepodmiren dug prema Gradu po bilo kojoj osnovi.

2.15. Za pojedinu mikrolokaciju pod jednim rednim brojem može se izdati najviše dva odobrenja što se odnosi i na važeća odobrenja izdana temeljem prethodnih natječaja.

1. **SADRŽAJ PONUDE I KRITERIJI OCJENJIVANJA PONUDE**

3.1. SADRŽAJ PONUDE

3.1.1. Pisana ponuda za sudjelovanje na natječaju mora biti na obrascu koji je prilog natječaja (OBRAZAC PONUDE) i mora sadržavati:

a) Osnovne podatke o natjecatelju (ime i prezime, prebivalište za fizičke osobe, naziv obrta, odnosno naziv i sjedište za pravne osobe, OIB, e-mail adresa, broj telefona)

b) Oznaku lokacije i djelatnosti za koju se daje ponuda te sredstvo i količinu sredstava kojim će obavljati djelatnost

c) Vremensko razdoblje obavljanja djelatnosti temeljem dozvole (podatak u kojem periodu u godini planira obavljati djelatnost)

d) Ponuđeni iznos naknade izražen u eurima za razdoblje od 1 godine

e) Broj računa za povrat uplaćenog jamstva

3.1.2. Ukoliko se ponuditelj namjerava pozvati na okolnost da je imao prethodno iskustvo obavljanja djelatnosti na pomorskom dobru te je dobro i odgovorno obavljao djelatnost, odnosno koristio pomorsko dobro, to treba naznačiti u svojoj ponudi i o tome dostaviti dokaz:

– Potvrdu Jedinstvenog upravnog odjela Grada Cresa o korištenju pomorskog dobra temeljem koncesijskog odobrenja ili potvrda drugog tijela nadležnog za davanje odobrenja za obavljanje djelatnosti na pomorskom dobru, u kojoj je obavezno sadržana i potvrda da je dobro i odgovorno obavljao odobrenu djelatnost.

3.1.3. Ukoliko ponuditelj za obavljanje djelatnosti namjerava upotrebljavati opremu i prateće instalacije te pružati usluge koje na dobar i kvalitetan način uzimaju u obzir i sadrže specifičnosti i obilježja autentičnih kulturnih i prirodnih vrijednosti područja Grada Cresa te koriste najviše estetske standarde, mora to naznačiti u ponudi uz naznaku koju opremu ili instalacije odnosno usluge planira upotrebljavati odnosno pružati te o tome dostaviti dokaz:

– Prospekt proizvođača, certifikat opreme odnosno program obavljanja djelatnosti uz fotografije opreme i druga dokazna sredstva iz kojih je vidljivo ispunjavanje kriterija.

3.1.4. Ponuda mora biti potpisana.

3.1.5. Uz Ponudu i dokaze iz t. 3.1. ovog natječaja, obavezno se dostavlja sljedeća dokumentacija:

a) presliku rješenja o upisu u sudski registar za pravne osobe, odnosno obrtni registar za fizičke osobe ili drugi odgovarajući dokaz pravne sposobnosti iz kojeg je vidljivo da je ponuditelj registriran za djelatnost za koju podnosi prijavu na natječaj,

b) dokaz o vlasništvu sredstava s kojima obavlja djelatnost na pomorskom dobru ili dokaz o pravnoj osnovi korištenja sredstava koja nisu u vlasništvu podnositelja zahtjeva te dokaz o sposobnosti brodice/broda za plovidbu sukladno podzakonskim propisima (samo u slučajevima kada se dozvola traži za obavljanje djelatnosti sa brodicom/brodom),

c) prospekt proizvođača ili fotografiju sredstva uz tehnički opis sa opisom materijala i opreme (samo za obavljanje djelatnosti na pomorskom dobru sredstvima kiosk i sl. do 12 m**²** te štand do 3 m²),

d) za ugostiteljsku djelatnost koja se obavlja postavljanjem terase potrebno je dostaviti dokaz o vlasništvu objekta u kojem se obavlja ugostiteljska djelatnost u neposrednoj blizini terase odnosno dokaz o pravnoj osnovi korištenja objekta u neposrednoj blizini terase,

e) potvrdu Grada Cresa da ponuditelj nema dugovanja prema Gradu Cresu po bilo kojoj osnovi, ne stariju od dana raspisivanja natječaja,

f) potvrdu Porezne uprave da nema dospjelih obveza temeljem javnih davanja, ne stariju od dana raspisivanja natječaja,

g) ovjerenu Izjavu da protiv ponuditelja nije izrečena upravna ili druga mjera izdana od strane nadležne inspekcije ili komunalnog redarstva, niti donesena pravomoćna presuda zbog kršenja propisa vezanih za korištenje pomorskog dobra,

h) potpisana izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije ili se nalaze stvari koje nisu odobrene dozvolom na pomorskom dobru, o trošku ovlaštenika dozvole i izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji nakon isteka ili ukidanja dozvole na pomorskom dobru, o trošku ovlaštenika dozvole (OBRAZAC IZJAVE u prilogu Natječaja)

i) potvrda o uplati jamstva za ozbiljnost ponude u visini početnog godišnjeg iznosa dozvole na pomorskom dobru na račun Grada Cresa, (uplatnica ili virmanski nalog ovjeren od pošte, banke ili Zavoda za platni promet da je uplata izvršena). Jamčevina se uplaćuje na žiro račun Grada Cresa broj HR5924020061805200006 poziv na broj 68-5843-OIB, sa svrhom doznake “JAMČEVINA ZA POMORSKO DOBRO 2”

3.2. KRITERIJ OCJENJIVANJA PONUDA

3.2.1. Ponude zaprimljene na natječaju ocjenjivati će se na način da pojedina ponuda može biti ocijenjena s maksimalno 100 bodova prema sljedećim kriterijima:

a) Ponuđeni iznos naknade za dozvolu na pomorskom dobru – do maksimalno 60 bodova.

- Broj bodova temeljem kriterija ponuđenog iznosa naknade za dozvolu na pomorskom dobru dodjeljuje se po formuli:

(Ponuđeni iznos naknade / Najviši postignuti iznos naknade) x 60

b) Upotreba opreme i pratećih instalacija i pružanje usluga koje na dobar i kvalitetan način uzimaju u obzir i sadrže specifičnosti i obilježja autentičnih kulturnih i prirodnih vrijednosti područja Grada Cresa te koriste najviše estetske standarde – do maksimalno 10 bodova.

c) Vremensko razdoblje obavljanja djelatnosti temeljem dozvole – do maksimalno 20 bodova,

kako slijedi:

- za obavljanje djelatnosti od 01.01. do 31.12. ………………………….. .20 bodova

- za obavljanje djelatnosti od 01.04. do 31.10. ………………………….. .15 bodova

- za obavljanje djelatnosti od 01.06. do 30.09. …..…………………………10 bodova

- za obavljanje djelatnosti od 01.07. do 31.08. ….…………………………5 bodova.

d) Prethodno iskustvo i dobro i odgovorno obavljanje djelatnosti, odnosno korištenje

pomorskog dobra – do maksimalno 10 bodova.

1-2 godine ………………………………………… 5 bodova

3-5 godina ………………………………………… 7 bodova

Više od 5 godina …………………………………… 10 bodova

3.2.2. Najpovoljnija ponuda smatra se ponuda, koja uz ispunjavanje svih uvjeta iz natječaja, ima najveći broj bodova prema kriterijima iz t. 3.2.1. ovog natječaja.

3.2.3. U slučaju da dva ili više ponuditelja, koji ispunjavaju uvjete iz natječaja ostvare jednak broj bodova prema kriterijima ocjenjivanja, pravo prvenstva ima ponuditelj čija je ponuda ranije zaprimljena u pisarnici Grad Cresa.

1. **OPĆE INFORMACIJE**

4.1. Natječaj za dodjelu dozvola na pomorskom dobru objavljuje se u Službenim novinama Grada Cresa, oglasnoj ploči i na službenoj mrežnoj stranici Grada Cresa te u dnevnom glasilu Novi list.

Natječaj je otvoren 8 dana od dana njegove objave, odnosno zaključno s 21.05.2024.

Pismene ponude predaju se u zatvorenim kovertama, s naznakom:

**ZA DOPUNSKI NATJEČAJ ZA DODJELU DOZVOLA NA POMORSKOM DOBRU – NE OTVARAJ**

**neposredno u pisarnici Grada Cresa ili preporučenom poštom na adresu: Grad Cres, Creskog statuta 15, Cres.**

4.2. Neće se razmatrati ponude pristigle izvan roka.

4.3. Neće se razmatrati ponude koje ne udovoljavaju uvjetima natječaja iz t. 2. ili nemaju obavezni sadržaj propisan t. 3.1. ovog natječaja.

4.4. Postupak otvaranja i analize ponuda provodi Povjerenstvo za davanje dozvola na pomorskom dobru koje je osnovao Gradonačelnik posebnom odlukom.

4.5. Otvaranje ponuda biti će dana 24.05.2024. u 10,00 sati, u gradskoj vijećnici Grada Cresa –I. kat, na adresi: Creskog statuta 15.

Otvaranju ponuda mogu biti prisutne ovlaštene ili opunomoćene osobe ponuditelja.

4.6. Rok za donošenje odluke o odabiru najpovoljnijeg ponuditelja za dodjelu dozvole iznosi 30 dana od dana kada je istekao rok za dostavu ponuda. Odluku donosi Gradsko vijeće Grada Cresa na temelju zaprimljenih ponuda na javnom natječaju.

Na temelju odluke Gradskog vijeća, rješenje o davanju dozvole na pomorskom dobru najpovoljnijem ponuditelju donosi gradonačelnik.